โตเกียวมารีนร่วมวงเจาะกลุ่มแม่น้ำโขง
โตเกียวมารีนประกันภัย รุกกลุ่มประเทศแม่น้ำโขง จับกลุ่มลูกค้าญี่ปุ่น
27 ม.ค. 2559

โตเกียวมารีนประกันภัย รุกกลุ่มประเทศแม่น้ำโขง จับกลุ่มลูกค้าญี่ปุ่น
นายชินคิจิ มิกิ ประธานเจ้าหน้าที่บริหาร บริษัท โตเกียวมารีนประกันภัย (ประเทศไทย) เปิดเผยว่า ปีที่ผ่านมาบริษัทประสบความสำเร็จในการขยายธุรกิจสู่ประเทศในกลุ่มลุ่มแม่น้ำโขง ทั้งเมียนมา กัมพูชา และลาว โดยเน้นให้บริการลูกค้าชาวญี่ปุ่นที่จัดตั้งบริษัทในกลุ่มประเทศดังกล่าว  
“แม้ว่าเบี้ยประกันภัยในกลุ่มภูมิภาคลุ่มแม่น้ำโขงจะยังไม่มาก แต่มีอัตราการเติบโตเพิ่มขึ้น 3 เท่า เทียบกับในช่วงเดียวกันของปี 2557 จึงเชื่อว่าจะส่งผลให้โตเกียวมารีนประกันภัยเติบโตและมีศักยภาพเป็นบริษัทประกันวินาศภัยในระดับภูมิภาคต่อไป” นายมิกิ กล่าว
อย่างไรก็ตาม เร็วๆ นี้บริษัทจะเปิดตัวแบบประกันภัยคุ้มครองทรัพย์สินและการขนส่งทางทะเล และแบบประกันภัยความรับผิดของกรรมการและเจ้าหน้าที่บริหารของแต่ละบริษัท ซึ่งจะช่วยลดความเสี่ยงด้านความรับผิดของกรรมการและเจ้าหน้าที่บริหารของบริษัทได้ รวมถึงการมุ่งเน้นไปกลุ่มธุรกิจประเภทโครงสร้างพื้นฐานมากขึ้น โดยในปีที่ผ่านมาทำเบี้ยได้ถึง 100 ล้านบาท